text: "ईङ्खयन्तीः गच्छन्त्यः स्तुत्यादिभिरिन्द्रं प्राप्नुवत्यः "अपस्युवः अपः कर्म आत्मन इच्छन्त्य इन्द्रमातरोऽस्य सूक्तस्य द्रष्ट्र्यः "जातं प्रादुर्भूतम् "इन्द्रम् "उपासते परिचरन्ति । "सुवीर्यं शोभनवीर्योपेतं धनं च "भेजानासः । तस्मादिन्द्रात् संभक्तवत्यो भवन्ति ।।
  हे "इन्द्र "त्वं "विश्वा सर्वाणि "जातानि जनिमन्ति भूतानि "ओजसा बलेन "अभिभूरसि अभिभविता भवसि। तथा "सः तादृशस्त्वं "विश्वा "भुवः सर्वा भूमीः प्राप्तव्यानि सर्वाण्यपि स्थानानि "आभवः अभितः प्राप्नोः। भू प्राप्तौ।।
  